
Төсвийн хөрөнгө оруулалтын удирдлагын тухай анхдагч хуулийн төслийн талаар 
 
Төсвийн хөрөнгө оруулалтаар нийгэм, эдийн засгийн дэд бүтцийг бүрдүүлэх, төрийн үйлчилгээний чанар, хүртээмжийг нэмэгдүүлэхэд чиглэсэн төслийг хэрэгжүүлдэг. Төсвийн хөрөнгө оруулалтаар авто зам, эрчим хүч, инженерийн дэд бүтэц зэрэг нийтийн зориулалттай дэд бүтцийн бүтээн байгуулалт, мөн сургууль, цэцэрлэг, эмнэлэг, дотуур байр, музей, соёлын төв, захиргааны байр зэрэг төрийн үйлчилгээний барилга байгууламжуудыг барьж байгуулах төслийг хэрэгжүүлдэг бөгөөд энэ нь иргэдийн ая тухтай амьдрах нөхцөлийг бүрдүүлж, төрийн үйлчилгээг цаг алдалгүй иргэдэд хүргэхээс гадна эдийн засгийн өсөлтийг дэмжихэд чухал үүрэг гүйцэтгэсээр ирсэн.

Монгол Улсад 2016-2025 онд улсын төсвийн хөрөнгө оруулалтаар 19.5 их наяд, гадаад зээл, тусламжийн санхүүжилтээр 14.8 их наяд, орон нутгийн төсөв, орон нутгийн хөгжлийн сангийн эх үүсвэрээр 15.2 их наяд төгрөг буюу нийт 49.5 их наяд төгрөгийн эх үүсвэр хөрөнгө оруулалтад батлагдан, хэрэгжсэн байна. Монгол Улсын төсвийн хөрөнгө оруулалтын эх үүсвэрийг улсын төсөв, гадаад зээл, тусламж, орон нутгийн төсөв, төр, хувийн хэвшлийн түншлэл, орон нутгийн хөгжлийн сан, төрийн болон орон нутгийн өмчит хуулийн этгээдийн хөрөнгө, хөгжлийн сан болон санхүүгийн бусад эх үүсвэр бүрдүүлдэг.

Хөрөнгө оруулалтын эх үүсвэрийн зориулалт, төслийн ангилал, төрөл болон бэлтгэл ажлын нэгдсэн зохицуулалт хангалтгүйн улмаас жил бүрийн төсвийн төсөлд улсын төсвийн хөрөнгө оруулалтаар хэрэгжүүлэхээр ирүүлсэн нийт төслийн саналын дунджаар 15-20 хувь нь төсөвт тусгагдаж, дийлэнх буюу 80-85 хувь нь шийдвэрлэгдэхгүй үлдэж байна. Практикт төсвийн хөрөнгө оруулалтаар хэрэгжүүлэх 3 төсөл тутмын нэгд нь нэмэлт санхүүжилт үүсэж, нэг нь төлөвлөсөн хугацаанаас нэгээс дээш жилээр хойшилж ашиглалтад орж байна. Тухайлбал, 2023 онд барилгын материалын үнийн өсөлтөд 303.4 тэрбум төгрөг, 2024 онд аудитын дүгнэлтээр 660.6 тэрбум төгрөгийн нэмэлт санхүүжилт олгосон байдаг. Улмаар төсөвт нэмэлт ачаалал үүсгэж, барилга байгууламж, дэд бүтэц хугацаандаа ашиглалтад ороогүйн улмаас боловсрол, эрүүл мэнд зэрэг нийгмийн үйлчилгээний хүртээмж саарч, төсвийн хөрөнгө оруулалтын өгөөж буурах сөрөг үр дагаварт хүргэж байна.

Өнөөдрийн байдлаар Монгол Улсад төсвийн хөрөнгө оруулалтын удирдлагын асуудлыг зохицуулсан бие даасан хууль байхгүй бөгөөд суурь харилцааг Төсвийн тухай хуулиар, хөрөнгө оруулалтын төслийн төлөвлөлт, хэрэгжилт, санхүүжилт, гүйцэтгэл, хяналт, тайлагналтын суурь асуудлыг бусад хууль тогтоомж болон Засгийн газар, Сангийн сайдын баталсан журам, аргачлалаар зохицуулж байна. Эдгээр хууль тогтоомж хоорондын уялдаа холбоо сул, нэгдсэн зохицуулалт хангалтгүй, хяналт, тайлагналтын харилцааг журмаар зохицуулдаг нь хариуцлагын тогтолцоог сулруулж, эдийн засгийн үр ашигт сөргөөр нөлөөлж байна. Иймд, төсвийн хөрөнгө оруулалтын эх үүсвэрийг давхардалгүй, харилцан уялдаатай, үр ашигтай, оновчтой төлөвлөж, хуваарилах, ач холбогдлын эрэмбэ, үнэлгээнд үндэслэдэг байх, шаардлагагүй тохиолдолд гадаад зээлийн эх үүсвэр ашиглахгүй байх, төсөл, арга хэмжээг үр ашигтай, үр дүнтэй хэрэгжүүлэхэд төсвийн ерөнхийлөн захирагч, төрийн байгууллагууд болон бусад оролцогч талуудын үүрэг, хариуцлагыг нэмэгдүүлэх, санхүүжилт, зарцуулалт, бүртгэл, тайлагналт, ил тод байдлыг сайжруулахад чиглэсэн хууль, эрх зүйн орчныг бүрдүүлэх шаардлагатай юм.

Улсын Их Хурлын 2024 оны 21 дүгээр тогтоолоор батлагдсан Монгол Улсын Засгийн газрын 2024-2028 оны үйл ажиллагааны хөтөлбөрийн 3.1.2.2-т “Эдийн засгийн нийт нөөц, улирлын онцлогтой нийцүүлэн төсвийн хөрөнгө оруулалтын эрэмбэ, дарааллыг оновчилж, нийгэм, эдийн засгийн салбарт оролцох хүрээ, хязгаарыг хуулиар тогтоож, ... хиймэл оюун ухааныг ашиглана” гэж, 3.2.2.14-т “Төсвийн хөрөнгө оруулалтыг их өгөгдөлд суурилан төлөвлөнө” гэж, “Засгийн газрын 2024-2028 оны үйл ажиллагааны хөтөлбөрийн хэрэгжилтийг эрчимжүүлэх тухай” Ерөнхий сайдын 2025 оны 3 дугаар сарын 6-ны өдрийн 02 тоот албан даалгаврын 3.5-д “Төсвийн хөрөнгө оруулалт, томоохон төсөл, хөтөлбөрийн санхүүжилтийг шийдвэрлэх чиглэлээр хууль, эрх зүйн орчныг боловсронгуй болгох хуулийн төсөл боловсруулж, Улсын Их Хуралд өргөн мэдүүлэхийг Сангийн сайдад даалгах” гэж тус тус заасан. 

Төсвийн тогтвортой байдлын зөвлөл нь Төсвийн тогтвортой байдлын тухай хуулийн 161 дугаар зүйлийн 161.5.4-т[footnoteRef:2] заасан бүрэн эрхийн хүрээнд Монгол Улсын 2025 оны Төсвийн тухай багц хуулийн төсөлд өгсөн дүгнэлтдээ “Хөрөнгө оруулалтын төслийг сонгох, эрэмбэлэх, хууль, эрх зүйн орчныг сайжруулах шаардлагатай” гэж, “Төсвийн хөрөнгө оруулалтыг сонгох, эрэмбэлэх, үр ашгийг тооцоход журмын зохицуулалт хангалтгүй бөгөөд хөрөнгө оруулалтын эрх зүйн цогц орчин бий болгохын тулд бусад орнуудын сайн туршлагын дагуу Төсвийн хөрөнгө оруулалтын тухай хуулийг шинээр боловсруулах шаардлагатай” болохыг чухалчлан зөвлөсөн. Түүнчлэн, Дэлхийн банк, Олон улсын валютын сан болон Үндэсний аудитын газрын тайлан, дүгнэлт, зөвлөмжид төсвийн хөрөнгө оруулалтын төслийг амжилттай, үр дүнтэй хэрэгжүүлэхэд төсвийн хөрөнгө оруулалтын удирдлагын эрх зүйн орчныг сайжруулах шаардлагатай болохыг зөвлөсөн байдаг.  [2:  Төсвийн тогтвортой байдлын тухай хууль, 161.5.4.Улсын Их Хурлын Төсвийн байнгын хорооноос өгсөн чиглэлийн дагуу төсөвтэй холбоотой хууль тогтоомжийг боловсронгуй болгох, хөгжлийн бодлогын баримт бичгийн төслийн улсын төсөвт нөлөөлөл, ачаалал үзүүлэх эсэх талаар шинжилгээ хийх, дүгнэлт, зөвлөмж гаргаж танилцуулах;] 


Дээр дурдсаны дагуу төсвийн хөрөнгө оруулалтын үйл ажиллагаа, эрх зүйн орчныг сайжруулах хүрээнд судалгаа, шинжилгээг хийх, холбогдох хуулийн төслийг боловсруулах чиг үүрэг бүхий үндсэн ажлын хэсгийг Сангийн сайдын 2024 оны 204 тоот тушаалаар, дэд ажлын хэсгийг Төрийн нарийн бичгийн даргын 2024 оны А/243 тоот тушаалаар тус тус байгуулсан ба үндсэн ажлын хэсгийг Сангийн сайдын 2026 оны 13 дугаар тушаалаар шинэчлэн байгуулсан. 

[bookmark: _Hlk198676502]Ажлын хэсгээс төсвийн хөрөнгө оруулалтын хууль, эрх зүйн орчныг сайжруулах хүрээнд өнөөгийн нөхцөл байдал, тулгамдаж байгаа асуудал, түүнийг шийдвэрлэх арга замыг тодорхойлох зорилгоор Хууль тогтоомжийн тухай хуульд заасны дагуу анхдагч хуулийн хэрэгцээ, шаардлагын талаарх урьдчилсан тандан судалгаа, олон улсын харьцуулсан судалгаа, шүүхийн практикийн тойм судалгаа зэрэг суурь судалгаануудыг хийж гүйцэтгэсэн. Тандан судалгаагаар төсвийн хөрөнгө оруулалтын шинэчлэлийг эрчимжүүлж, хууль, эрх зүйн таатай орчныг бүрдүүлэхэд Төсвийн хөрөнгө оруулалтын удирдлагын тухай анхдагч хуулийн төслийг боловсруулж, батлуулах шаардлагатай болох нь тогтоогдсон. 

Тандан судалгаагаар төсвийн хөрөнгө оруулалтын харилцаанд хууль, эрх зүйн нэгдмэл орчин байхгүй, тодорхой бус, зохицуулалт хангалттай бус, Төсвийн тухай хуулиар зөвхөн төслийн төлөвлөлттэй холбоотой харилцааг зохицуулдаг, төсөл сонгон шалгаруулах, санхүүжүүлэх, хэрэгжүүлэх, хяналт-шинжилгээ, үнэлгээ хийх, үр дүнг тооцох, тайлагнах, өмч ашиглалттай холбоотой асуудлыг бүрэн зохицуулаагүй, зарим харилцааг захиргааны хэм хэмжээний актаар зохицуулдаг, төсөл, арга хэмжээг сонгон шалгаруулах мэдээлэл олон нийтэд нээлттэй бус, олон нийтийн оролцоо хангалтгүй, төслийн хөндлөнгийн үнэлгээ, хэрэгжилтэд тавих хяналтын тогтолцоо сул, эрсдэлийн удирдлагын менежмент дутмаг болох нь тогтоогдсон. 

Мөн, төсвийн хөрөнгө оруулалтын удирдлагын зарим харилцааг хуулиар, зарим харилцааг журмаар зохицуулдаг бөгөөд зарим асуудлууд огт зохицуулалтгүй буюу хууль зүйн хийдэл үүссэн. Тухайлбал: 
· улсын хөрөнгө оруулалтын хөтөлбөрт тусгах төслийг бэлтгэх асуудлыг Төсвийн тухай хуульд тусгасан хэдий ч хөрөнгө оруулалтын удирдлагын бусад үе шатны талаар хуульд тодорхой тусгаагүй; 
· төсвийн хөрөнгө оруулалтын төслийн ангилал, зориулалтын талаар зохицуулаагүй; 
· мега төсөл, ногоон хөрөнгө оруулалт, их өгөгдөлд суурилан төлөвлөлт хийх талаарх зохицуулалт байхгүй; 
· орон нутгийн төсвийн хөрөнгө оруулалтын зохицуулалт бүрхэг, төдийлөн хангалттай бус; 
· гадаад зээл, тусламж, орон нутгийн хөгжлийн сан, төрийн болон орон нутгийн өмчит хуулийн этгээдийн хөрөнгө зэрэг эх үүсвэрээр хөрөнгө оруулалтын шинжтэй төсөл, хөтөлбөр хэрэгжүүлсээр байгаа хэдий ч улсын хэмжээнд нэгдсэн удирдлага, зохицуулалт, бүртгэл байхгүй;   
· төсөлд бие даасан, хөндлөнгийн хяналт тавих, үнэлгээ хийхтэй холбоотой харилцааг хуулиар зохицуулаагүй;
· төсөл хэрэгжүүлэх, төслийн тогтвортой үйл ажиллагааг хангахтай холбогдсон харилцааг хуульд тодорхой авч үзээгүй гэх мэт. 

Иймд, хууль санаачлагчаас төсвийн хөрөнгө оруулалтын эх үүсвэрийг бүрдүүлдэг улс, орон нутгийн төсөв, гадаад зээл, тусламж, орон нутгийн хөгжлийн сангийн бодлого, зохицуулалтыг сайжруулах, төсвийн хөрөнгө оруулалтын төслийг үр ашигтай, үр дүнтэй хэрэгжүүлэхэд төсвийн ерөнхийлөн захирагч, төрийн байгууллага болон бусад оролцогч талуудын үүрэг, хариуцлагыг нэмэгдүүлэх, санхүүжилт, зарцуулалт, бүртгэл, тайлагналт, ил тод байдлыг сайжруулахад чиглэсэн хууль, эрх зүйн орчныг бүрдүүлэх зорилго тавьж ажилласан.

Тандан судалгаанд үндэслэн хуулийн төслийн үзэл баримтлалыг боловсруулж, Сангийн сайд, Тэргүүн шадар сайд бөгөөд Эдийн засаг, хөгжлийн сайд болон Хууль зүй, дотоод хэргийн сайд нар 2026 оны 06 дугаар сарын 04-ний өдөр хамтарч баталсан бөгөөд Хууль тогтоомжийн тухай хуулийн шаардлагын дагуу тандан судалгаа, олон улсын судалгаа, хуулийн төслийн үр нөлөөний болон зардлын судалгааны тайланг боловсруулж, хуулийн төслийн бүрдүүлбэрийг хангасан.  

Олон улсын харьцуулсан судалгаагаар төсвийн хөрөнгө оруулалтын удирдлагын тогтолцоог боловсронгуй болгосон улс орнууд хөрөнгө оруулалтын тодорхойлолт, хамрах хүрээ, төслийн ангиллыг нарийвчлан тогтоож, төлөвлөлт, үнэлгээ, санхүүжилт, хяналтын асуудлаар нэгдсэн зохицуулалтыг эрх зүйн түвшинд бүрдүүлснээр хөрөнгө оруулалтын үр ашиг, өгөөжийг бодитоор нэмэгдүүлсэн байна. Тухайлбал, БНСУ, ИБУИНХУ зэрэг улс биет хөрөнгө оруулалтаас гадна технологи, судалгаа, хөгжүүлэлт зэрэг биет бус хөрөнгө оруулалтыг төсвийн хөрөнгө оруулалтын тогтолцоонд багтааж, төсөл бүрд өртөг, салбар, ач холбогдлоос хамаарсан ангилал тогтоож, тухайн ангилалд нийцсэн шаардлага, шалгуурыг баримталдаг бол Казахстан, Чили зэрэг улсад төсөлд тавигдах шаардлагыг тодорхой тогтоож, үнэлгээний нөхцөлийг нэгдсэн байдлаар тогтоож байна. Түүнчлэн, зөвлөх үйлчилгээг хэрэгжүүлэх, цахим системд ил тод байдлыг хангах замаар хөрөнгө оруулалтын төслийн чанар, үр өгөөжийг дээшлүүлдэг байна. Монгол Улсад мөн төсвийн хөрөнгө оруулалтын бүх үе шатанд ил тод, харилцан уялдаа бүхий нэгдсэн эрх зүйн орчныг бүрдүүлэх нь зүйтэй бөгөөд хуулийн төслийг боловсруулахад олон улсын сайн туршлага, судалгааны дүнг харгалзан үзсэн болно.

Анхдагч хуулийн төслийн талаар

Хууль тогтоомжийн тухай хуулийн 23 дугаар зүйлд заасны дагуу Төсвийн хөрөнгө оруулалтын удирдлагын тухай анхдагч хуулийн төслийг 8 бүлэг 63 зүйлтэй боловсруулсан бөгөөд хуулийн зорилго нь хөгжлийн бодлогын зорилго, зорилтыг хэрэгжүүлэх хүрээнд нийгэм, эдийн засгийн дэд бүтцийг бүрдүүлэхэд төсвийн хөрөнгө оруулалтын төслийн төлөвлөлт, хэрэгжилт, санхүүжилт, хяналт, тайлагналт, хөрөнгийн удирдлага, ашиглалтыг ил тод, үр ашигтай хэрэгжүүлэхтэй холбогдуулан төсвийн хөрөнгө оруулалтын удирдлагын эрх зүйн нэгдмэл орчныг бүрдүүлэхэд оршино.

Төсвийн хөрөнгө оруулалтын удирдлагын тухай анхдагч хуулийн төсөлд дараах зохицуулалтыг тусгалаа. Үүнд:
1. Хуулийн зорилго, үйлчлэх хүрээг тодорхойлж, төсвийн хөрөнгө оруулалтын төсөл, гүйцэтгэгч, төсөвт өртөг, төслийн нийт зардал, нийгмийн ач холбогдол, эдийн засгийн үр ашиг, үр өгөөж, ТЭЗҮ зэрэг 23 нэр томьёоны тодорхойлолтыг тусгаж, төсвийн хөрөнгө оруулалтын удирдлага /цаашид ”ТХОУ” гэх/-д баримтлах нийцлийн, үр ашигтай байх, эрэмбийн, ил тод байдлын, хяналтын, оновчтой хөрөнгө оруулалтын зэрэг 12 зарчмыг тодорхойлов. Түүнчлэн, төсвийн хөрөнгө оруулалтын төслийг төсөвт өртөг болон хэрэгжих хугацаанаас хамааран 5 ангилж, төслийн төрөл, ТХОУ-ын үе шат, хориглох зүйлийг тусгасан. 
2. Улсын Их Хурал, Засгийн газар, санхүү, төсвийн асуудал эрхэлсэн Засгийн газрын гишүүн, эдийн засаг, хөгжлийн болон санхүү, төсвийн асуудал эрхэлсэн төрийн захиргааны төв байгууллага, төсвийн ерөнхийлөн захирагч, аймаг, нийслэл, сум, дүүргийн иргэдийн Төлөөлөгчдийн Хурал, Засаг дарга, хот, тосгоны Захирагч болон захиалагч зэрэг ТХОУ-д оролцогч этгээдийн төсвийн хөрөнгө оруулалтын удирдлагын талаарх бүрэн эрх, чиг үүргийн зохицуулалтыг тусгав.
3. [bookmark: _Hlk197774215]ТХОУ-ын суурь үе шат нь төслийн төлөвлөлт, бэлтгэл ажлыг хангах үе шат юм. Хуулийн төслийн 3 дугаар бүлэгт төсвийн хөрөнгө оруулалтын төлөвлөлтийн үе шатыг зохицуулсан бөгөөд төсвийн хөрөнгө оруулалтын бодлого, тэргүүлэх салбарыг тодорхойлж, хөрөнгө оруулалтын эх үүсвэр, түүний зориулалт, төсөлд тавигдах нийтлэг шаардлага, төслийн төлөвлөлт, бэлтгэл ажлыг хангах, гадаад зээл, тусламжийн төслийг төлөвлөх, үнэлэх, шийдвэрлэх зохицуулалт, гадаад зээл, тусламжийн хөрөнгөөр хэрэгжүүлэх төслийн ашиглалтыг төсөвт тусгах, төслийн техник, эдийн засгийн үндэслэл, нийгмийн ач холбогдол, эдийн засгийн үр ашгийг тооцох, төслийг үнэлж, эрэмбэлэх болон улс, орон нутгийн төсөвт тусгах талаар зохицуулсан. Төсвийн хөрөнгө оруулалтын төлөвлөлтөд их өгөгдөлд суурилсан цахим системийг ашиглах талаар мөн авч үзсэн.
4. Хуулийн төслийг боловсруулахад ТХОУ-ыг хэрэгжүүлэх оновчтой 5 үе шат буюу процессын дарааллыг хадгалах зарчмыг баримталсан бөгөөд төслийн 4 дүгээр бүлэгт төслийн төлөвлөлт, бэлтгэл ажиллагааг хангасан, төсөвт тусгагдан батлагдсан төсвийн хөрөнгө оруулалтын төслийн хэрэгжилт, санхүүжилт, хяналт, тайлагналтын асуудлыг хуульчлан зохицуулсан. Тодруулбал, төслийн эрх шилжүүлэх, багц хуваарилах, тендер шалгаруулалт, гүйцэтгэгчтэй гэрээ байгуулах буюу гэрээний удирдлагын талаар, үүнд тендерийн уламжлалт гэрээнээс гадна олон улсын жишиг гэрээг /ФИДИК/ байгуулах боломж, хөрөнгө оруулалтын төслийн хэрэгжилт, гүйцэтгэл, төслийн гүйцэтгэлийн санхүүжилт, барилга байгууламж, их засвар болон тоног төхөөрөмж, ТЭЗҮ, зураг төсөл, төсөв болон цахим системийн төслийн санхүүжилт, төслийн зардлын санхүүжилтийн талаар зохицуулснаас гадна гадаад зээл, тусламжийн төслийн санхүүжилт, удирдлага, зохицуулалт, төслийн хэрэгжилт, хөрөнгө дахин хуваарилах, хугацаа сунгах асуудлыг хуульчилсан. Түүнчлэн, төслийн санхүүжих дүнд хийх хөрөнгийн зохицуулалт, төсөвт өртгийн өөрчлөлт, мөн төслийн гүйцэтгэлд тавих хяналт, захиалагчийн техникийн болон зохиогчийн хяналт, төслийн хэрэгжилтийн хяналт-шинжилгээ, үнэлгээ тайлагналт, үр дүнгийн талаарх зохицуулалтыг тусгасан. 
5. ТХОУ-ын шуурхай, ил тод, нээлттэй үйл ажиллагааг хэрэгжүүлэх, бүх үе шатны ажлыг техникийн хувьд хөнгөвчлөх, цахим хөгжлийн дэвшлийг нэвтрүүлэх шийдлийг Сангийн яамнаас 2018 оноос хойш үе шаттайгаар хэрэгжүүлсэн бөгөөд улсын төсвийн хөрөнгө оруулалтын PIMIS нэгдсэн цахим системийн удирдлагыг амжилттай хэрэгжүүлж байна. Тиймээс энэхүү хуулийн төслийн 5 дугаар бүлэгт ТХОУ-ын ил тод, нээлттэй байдал, цахим системийн удирдлагыг хэрэгжүүлэх асуудал, төсвийн хөрөнгө оруулалтын мэдээллийн нэгдсэн санг бүрдүүлж, удирдах, мөн олон нийтийн оролцоо, ил тод байдлыг хангах талаар тусгасан.  
6. Хуулийн төсөлд төсвийн хөрөнгө оруулалтаар бий болсон хөрөнгийн удирдлага, ашиглалт, түүний үр өгөөжийг тооцох талаар тусгасан бөгөөд энэ нь хуулийн төслийн шинэлэг зохицуулалт юм. Хөрөнгийн ашиглалт, хадгалалт, хамгаалалтыг зохистой хэрэгжүүлж, үр өгөөжийг тогтмол үнэлэх нь шаардлагагүй шинэ хөрөнгө оруулалтаас зайлсхийх, төсвийн эрсдэлийг бууруулах ач холбогдолтой. Иймд, хуулийн төсөлд төсвийн хөрөнгө оруулалтаар бий болсон өмч, хөрөнгийн удирдлагыг хэрэгжүүлэх, нийтийн буюу төрийн болон орон нутгийн өмчид бүртгэх, өмч, хөрөнгийн ашиглалт, сайжруулалт, тэдгээрийн үр өгөөжийг тооцож, хөрөнгийн үнэлгээ хийхтэй холбоотой харилцааг зохицуулсан. Үүнээс гадна, төсвийн хөрөнгө оруулалтын үр дүнд бий болсон түүх, соёлын дурсгалт зүйлийг хамгаалах, хадгалах, сэргээн засварлахтай холбоотой зохицуулалтыг хуулийн төсөлд тусгасан бөгөөд энэ нь өнөөдрийг хүртэл хууль тогтоомжийн хүрээнд тодорхой зохицуулагдаагүй чухал асуудал юм.
7. Төсвийн хөрөнгө оруулалтын төслийн төсөвт өртгөөс Барилгын тухай хууль, Авто замын тухай хууль зэрэг холбогдох хуульд заасны дагуу норм, нормативын санд тодорхой дүнгээр суутган төвлөрүүлдэг. Тандан судалгаагаар эдгээр норм, нормативын сангийн удирдлага сул, норм, нормативын баримт бичгийн шинэчлэл хийгддэггүй, сангийн хөрөнгийг зориулалтын бусаар зарцуулдаг, хариуцлагын тогтолцоо хангалтгүй болох нь тогтоогдсон. Иймээс, хуулийн төсөлд төсвийн хөрөнгийн үр ашигтай зарцуулалтыг нэмэгдүүлж,норм, нормативын сангийн удирдлага, менежментийг шинэчлэх зорилгоор ТХОУ-ын сангийн удирдлага, сангийн эх үүсвэр болон зарцуулалт, тайлагналт, ил тод байдлын талаарх зохицуулалтыг тусгалаа. Үүнээс гадна, төсвийн хөрөнгө оруулалтын төслийн гүйцэтгэгчийг тодорхой шалгуурын дагуу үнэлэх, төслийн гүйцэтгэгчийн үнэлгээнд үндэслэн урамшуулах болон хариуцлага тооцох, давагдашгүй хүчин зүйл болон гамшгийн үеийн зохицуулалтыг тус тус хуулийн төсөлд авч үзэв. 
8. Хуулийн төслийн төгсгөлийн бүлэгт төсвийн хөрөнгө оруулалтын удирдлагын явцад үүссэн маргаан шийдвэрлэх, хохирол, гэм хорыг нөхөн төлүүлэх, хууль тогтоомж, гэрээний үүргийн зөрчилд хариуцлага хүлээлгэх үндэслэл, хууль тогтоомж зөрчигчид хүлээлгэх хариуцлага болон хууль хүчин төгөлдөр болох талаар тусгалаа.  

Төсвийн хөрөнгө оруулалтын удирдлагын тухай анхдагч хуулийн төсөл батлагдсанаарТХОУ-ын нэгдсэн бодлого, зохицуулалтыг бүрдүүлж,улсын болон бүс нутгийн хөгжилд зориулсан төслийг үр дүнтэй, амжилттай хэрэгжүүлэх замаар эдийн засгийн өсөлтийг дэмжих, ажлын байрыг нэмэгдүүлэх, дэд бүтцийн болон нийгмийн хөгжлийг эрчимжүүлж, төрийн үйлчилгээний чанар, хүртээмжийг сайжруулахад төсвийн хөрөнгө оруулалтын хууль, эрх зүйн нэгдмэл, цогц, таатай орчныг бүрдүүлэх томоохон ач холбогдолтой юм. Түүнчлэн, төсвийн хөрөнгө оруулалтын удирдлагын чухал харилцааг захиргааны хэм хэмжээний актаар зохицуулж байгааг цэгцэлж, журмаар бус Төсвийн хөрөнгө оруулалтын удирдлагын тухай хуулиар зохицуулах боломж бүрдэнэ.

Хууль тогтоомжийн тухай хуульд заасны дагуу хууль санаачлагчаас хуулийн төслийн бүрдүүлбэрийг хангахын зэрэгцээ олон улсын байгууллага, төрийн байгууллага, төсвийн ерөнхийлөн захирагч, төсвийн хөрөнгө оруулалтын харилцаанд оролцогч талуудыг оролцуулсан хэлэлцүүлэг, уулзалт зохион байгуулсан. Түүнчлэн, Хууль тогтоомжийн тухай хуулийн 38 дугаар зүйлд заасны дагуу хуулийн төслөөр олон нийтийн хэлэлцүүлэг зохион байгуулж, хуулийн төслийг үзэл баримтлал, танилцуулгын хамт цахим хуудсанд байршуулж, холбогдох саналыг хуулийн төсөлд тусган ажилласан. 

